
A BM III/I. Csoportfőnöksége és annak információs jelentései a nemzetközi helyzettel való összefüggésben 1975 és 1985 között

Kulcsszavak: állambiztonság; hírszerzés; információs jelentések
A hírszerzés kulcsfontosságú információkkal látja el a döntéshozókat, alapjaiban hozzájárulva a
nemzetbiztonság fenntartásához. A szocialista Magyar Népköztársaság hírszerző tevékenysége
napjainkban már kutatható, így ez képezi a dolgozatom bázisát. Kutatásom a korabeli
állambiztonság hírszerzésért felelős szervezetére, a BM III/I Csoportfőnökségére irányul.
Dolgozatom intervalluma az 1975 és 1985 közötti korszak, melyet jelentősen befolyásolt a
szuperhatalmi szembenállás. A diplomáciai kapcsolatok folyamatos változását, ennek okait és
következményeit tárom fel a dolgozatom első harmadában. A korszakban felmerülő
konfliktusokat és problémákat objektíven, több oldalról megközelítve, kritikai gondolkodással
vizsgálom.
Ismertetem a III/I-es Csoportfőnökség, a korabeli magyar hírszerzés szervezetének felépítését,
feladatkörét, eszközeit és módszereit. Ehhez kötődő forrásaim a 2003. évi III. tv. 2§ alapján már
nem számítanak minősített anyagoknak, azonban csak az Állambiztonsági Szolgálatok
Történelmi Levéltárán keresztül, kutatási engedély ellenében érhetőek el. A BM III/I-re irányuló
fejezetben fellelhető minden hasznos információ, mely az állambiztonság hírszerző
tevékenységével kapcsolatos, az egyes osztályok kialakításától a beszervezés folyamatáig.
Kutatási kérdéseim megválaszolása és indoklása a dolgozatom utolsó harmadában történik
meg. Ez egy alapvetően kvantitatív kutatás, melyben megvizsgálom a BM III/I által 1975 és 1985
között kiadott összes információs jelentést. 103 ott megjelenő országot különítek el és számolom
meg az egyes országokhoz kapcsolódó jelentésszámot az általam kiválasztott intervallumban
minden évében. Dolgozatomban szerepel egy táblázat, mely ezeket az eredményeket tartalmazza,
illetve egy diagram, melyben szemléltetem, hogy milyen mértékben képezték az egyes szférák a
magyar hírszerzés információéhségét az időszakban. A jelentéseket tanulmányozva a nemzetközi
helyzettel való összefüggésben megállapításokat és következtetéseket vonok le a számadatokról.
Kutatásom legfőbb eredményei ezekből az adatokból következnek: a dolgozatomból kiderül,
mely országok érdekelték a magyar hírszerzést leginkább, milyen mértékben folyt ellenséges
információszerzés a szovjet érdekszférán belül, illetve mekkora hatással volt a magyar
hírszerzésre az enyhülés korszak vége és a második olajválság.



